Isuquni u mhux insuq! Karozza m'għandix. Patri jien! Imma l-Mulej, fil-ħniena bla tarf tiegħu, dejjem ipprovdieli dak il-lift. Li kieku kelli ngħodd il-karozzi li rkibt s'issa fihom, żgur li ma ngħoddhomx. Kemm irkibt f'karozzi! Darba minnhom irkibt f'waħda li l-isticker mal-windscreen tagħha kien jgħid: I love sex. Taf li hi kienet l-unika karozza li waqqfittli meta kont sejjer għand is-sorijiet tal-monasteru! Imbagħad karozza li kellha fuqha l-isticker I love Jesus u oħra warajha bl-isticker Jesus loves me komplew jagħfsu l-gass! U ħasluni wkoll tafux! Eh Patri! Kemm fil-ħajja ma trid tiġġudika lil ħadd! Għax il-Mulej malajr iwaqqgħek offside! Ħaġa sabiħa li ninnota f'ħafna karozzi li rkibt fihom hija l-magħrufa GPS. Jew, kif isibuha b'mod tekniku, Global Positioning System. X'isem sabiħ u modern! Il-GPS hija sistema tan-navigazzjoni li titħaddem minn satellita. Hi magħmula minn network ta' mhux anqas minn 24 jew, normalment, 30 satellita li huma mpoġġija fl-orbita mid-Dipartiment Amerikan tad-Difiża. L-għan primarju tal-GPS kien għall-azzjoni militari. Madankollu, fis-snin tmenin, il-Gvern Amerikan iddeċieda li jħalli l-programm tal-GPS jintuża min-nies ċivili. L-informazzjoni tas-satellita hija mingħajr ħlas u taħdem f'kull post fid-dinja. Id-device tal-GPS għandu għadd ta' kapaċitajiet. Huwa jindika t-toroq possibbli. Juri l-konġestjoni tat-traffiku u rotot alternattivi. Jagħti wkoll toroq li jistgħu jintagħżlu biex wieħed jasal għad-destinazzjoni mixtieqa. Jekk xi toroq huma iffullati, il-GPS jagħtik l-aħjar rotta li għandek tieħu biex tasal fejn tkun ippjanajt li għandek tasal. Il-GPS jaħsiblek ukoll għal żaqqek minħabba li jurik minn fejn tista' tixtri l-ikel. Inkella fejn tista' tuża flusek fil-banek, jew fejn toqgħod fil-lukandi. Jurik fejn għandek tisqi l-vettura tiegħek bil-fjuwil, u anke biex tasal fl-ajruport bil-għan li ssiefer jew biex tilqa' lil xi ħadd li jkun ġie mis-safar. Il-GPS jurik wkoll postijiet oħra ta' interess. Dan id-device jgħinek tagħżel l-iqsar rotta minn żewġ lokazzjonijiet, kif ukoll jagħtik għażliet differenti biex issuq fuq il-highway jew toroq oħra bħal side streets. Kemm barkiet fih ħej dan l-imbierek ta' GPS! Imma int u jien, anke jekk ma nsuqux, taf li għandna wkoll aċċess għall-GPS! U l-GPS tagħna hija l-Kelma ta' Alla! Il-Bibbja! U għaliex dan? Għax il-Bibbja turina liema triq għandna niġbdu fil-ħajja. It-Tieni Ittra ta' San Pawl lil Timotju tgħidilna li "l-Iskrittura kollha hija mnebbħa minn Alla, u tiswa biex wieħed jgħallem, iċanfar, iwiddeb u jrawwem fis-sewwa, biex hekk il-bniedem ta' Alla jkun perfett, imħejji għal kull ħidma tajba" (2 Tim 3:16-17). Il-Bibbja hija GPS meta ddawwal il-mixja ta' ħajjitna. Kif jgħid Salm 119: "Fanal għal riġlejja l-kelma tiegħek, u dawl fil-mogħdija tiegħi" (Salm 119:105). Il-Bibbja hija GPS meta toqrosni waħda tajba fil-laħam il-ħaj ħalli nqum mir-raqda tal-indifferenza, inxammar il-kmiem, u nibda ngħixha. Hekk tħeġġiġni l-Ittra ta' San Ġakbu: "Kunu intom dawk li jagħmlu l-kelma, u mhux tisimgħuha biss u hekk tqarrqu bikom infuskom" (Ġak 1:22). Il-Bibbja hija GPS meta turini li, fost l-imħabbiet li għandi f'ħajti, imħabbet il-Mulej biss hija garanzija li se tibqa' għal dejjem. Bħalma jgħid il-Profeta Iżaija: "Il-ħaxix jinxef, u l-ward jidbiel, iżda l-kelma tal-Mulej tibqa' għal dejjem" (Iża 40:8). Il-Bibbja hija GPS għalija meta, quddiem l-imħabba tal-Mulej Ġesù għalija li wasslitu biex jitwieled, ibati, imut u jqum minn bejn l-imwiet minħabba fija, jien, biex nirrispondi għaliha b'ġenerożità, niddeċiedi li ninqala' mill-ħażen tiegħi u ngħix għalih bis-saħħa ta' kelmtu. Bħalma tgħidli l-ittra ta' San Ġakbu: "Neħħu għalhekk minn fuqkom kulma hu mniġġes u kull fdal ta' ħażen, u ilqgħu bil-ħlewwa l-kelma mħawla fikom, li tista' ssalvalkom ruħkom" (Ġak 1:21). Qawwija din il-GPS li jisimha Bibbja sieħbi! Min jimxi magħha "isir jixbah lil bniedem għaqli li bena daru fuq il-blat" (Mt 7:24). Issa tridha l-GPS?